
Ползвани означения и съкращения:
ВЕИ – Възобновяеми енергийни източници.

ВЕТ – Възобновяеми енергийни технологии.

ЕС – Европейски съюз.

ЕЕ – Енергийна ефективност.

БГВ – Бойлер за гореща вода.

ДКЕВР – Държавна комисия за енергийно и водно регулиране.

НДПНВЕИ – Национална дългосрочна програма за насърчаване използването на ВЕИ.

МБВР – Международна банка за възстановяване и развитие.

МУЕП – Местен устойчив енергиен план.

ПЧП – Публично-частно партньорство.

ОП – Оперативна програма.

ФЕЕ – Фонд “Енергийна ефективност”.
МСП – Малки и средни предприятия.

НПО – Неправителствена организация.

Тео.П – Теоретичен потенциал.

Тх.П – Технически потенциал.

PVGIS – Географска информационна система.

PV – Фотоволтаик.

КПД – Коефициент на полезно действие.

кВт – Киловат.

МВт – Мегават.

кВтч – Киловат час.

кВт(р) – Киловат пик.
МВтч – Мегават час.

кВт/год – Киловата годишно.

МВтч/год – Мегават часа годишно.

η – КПД (коефициент на полезно действие).

h – Час.
нм³ – Нормални метра кубични.

СН – Сдружение за напояване.
кв.м. – Квадратен метър.
кв.км. – Квадратен километър.

л/сек – Литър за секунда.

ºС – Градус Целзий.

Ktoe – Килотон нефтен еквивалент.

Mtoe – Мегатон нефтен еквивалент.

ALTENER – Част от Програма „Интелигентна енергия – Европа”, отнасяща се до ВЕИ.
1. Въведение
Реализирането на приоритетната национална цел за бърз и устойчив икономически растеж e свързан с наличието на енергиен сектор, отговарящ на ключови изисквания за:
· висока конкурентоспособност;
· сигурност на енергоснабдяването й;
· спазване изискванията за опазване на околната среда не може да бъде постигната без мащабно внедряване на ВЕИ.
Приоритетите в политиката на енергийния сектор са отразени в Националния план за икономическо развитие на Република България, в Енергийната стратегия на страната и са в хармония с изискванията на европейските директиви и пазарни механизми. Важен аспект посочен в нея, е политиката за насърчаване използването на ВЕИ. Оптималното използване на енергийните ресурси предоставени от ВЕИ, е средство за достигане на устойчиво енергийно развитие и минимизиране на вредните въздействия върху околната среда от дейностите в енергийния сектор. Произведената енергия от ВЕИ е важен показател за конкурентоспособността и енергийната независимост на националната икономика. Делът на ВЕИ в енергийния баланс на България е значително по-малък от средния за страните от ЕС.

Държавното управление и системата на обществените отношения при осъществяване политиката за насърчаване използването на ВЕИ са регламентирани в Закона за енергетиката (ЗЕ) и Закона за възобновяемите и алтернативните енергийни източници и биогоривата (ЗВАЕИБ).
2. Национални цели и законодателна рамка
Директива 2009/28/ЕО на Европейския парламент от 23 април 2009 година за насърчаване използването на енергия от възобновяеми източници, определя целите на всички държави от ЕС за развитие и използване на ВЕИ. За България делът на енергия от ВЕИ в брутното крайно потребление на енергия през 2020 г. трябва да достигне 16%.

Националните цели за развитие на сектора на ВЕИ са посочени в Националната дългосрочна програма за насърчаване използването на ВЕИ (НДПВЕИ):

· Производство на електроенергия: Делът на ВЕИ през 2015 година да надвиши 9% от брутното производство на електрическа енергия.

· Заместване на конвенционални горива и енергии, използвани за отопление и БГВ: Да бъдат заместени конвенционални горива и енергии с общ енергиен еквивалент не по-малко от 1 300 ktoe годишно.

· Потребление на течни биогорива: Поемането на ангажимент по Директива 2003/30/ЕС за пазарен дял на биогоривата, да бъде съобразено с реалните възможности и пазарни условия в страната.

· Стимулиране производството на енергия от ВЕИ се обуславя и от още два важни фактора: намаляване на енергийната зависимост на страната и намаляване на вредните емисиите парникови газове.

Законодателната рамка за насърчаване използването на енергия от възобновяеми източници се определя от следните по-важни нормативни документи:

· Закон за енергетиката
· Закон за енергията от възобновяеми източници 
· Закон за водите
· Закон за земеделските земи
· Закон за опазване на околната среда
· Закон за устройство на територията 
· Закон за биологичното разнообразие 

· Закон за горите 

· Закон за чистотата на атмосферния въздух и подзаконовите актове за неговото прилагане 

· Закон за рибарство и аквакултурите
· Енергийна стратегия на България
· Национална дългосрочна програма по енергийна ефективност 2005-2015
· Рамкова конвенция на ООН по изменение на климата и Протокол на Киото
· Решения на ДКЕВР за преференциалните цени на изкупуване на електроенергия от ВЕИ.
· Наредба №14 от 15.06.2005 г. за проектиране, изграждане и въвеждане в експлоатация на съоръжения за производство, преобразуване, пренос и разпределение на електрическа енергия (ЗУТ)

· Наредба за условията и реда за извършване на екологична оценка на планове и програми (ЗООС)

· Наредба за условията и реда за извършване на оценка на въздействието върху околната среда (ЗООС)

· Наредба №6 от 09.06.2004 г. за присъединяване на производители и потребители на електрическа енергия към преносната и разпределителната електрически мрежи (ЗЕ)

· Наредба №3 от 31.07.2003 г. за актовете и протоколите по време на строителството (ЗУТ)
3. Регионални цели

Регионалните цели трябва да са в синхрон с националните цели. По същество обаче, те са по-прагматични и са свързани с конкретни регионални проблеми. 
Най-важните от тях са:
· повишаване на енергийната независимост на общините и региона;
· създаване на временна и постоянна трудова заетост;
· подобряване параметрите на околната среда;
· привличане на местни и чуждестранни инвестиции;
· осигуряване на по-евтина енергия;
· въвеждане на нови технологии и ноу-хау;
· осъществяване на местно устойчиво енергийно развитие.
Принципите, които са залегнали в разработването на НДПВЕИ и които имат отношение към регионалната политика, са следните:

· Децентрализация: Разширяване на отговорностите на регионалните и местните власти от планиране към реализиране на НДПВЕИ. 

· Планиране: Реализирането на НДПВЕИ се осъществява чрез областните и общинските програми и подлежи на актуализиране в резултат на мониторинга и оценките от прилагането й. 

· Ангажираност: Мерките на националната политика за развитие на ВЕИ не заместват, а допълват местните мерки.

· Състезателност и прозрачност: Съобразно качеството на предлаганите проекти (което се проверява допълнително от АЕЕ на база икономическа ефективност на инвестициите) и в съответствие с принципите за прозрачност и яснота, областните и общинските програми се конкурират за ефективно използване на местните ресурси.

· Партньорство и сътрудничество: осъществяване на дейностите по планирането и реализацията НДПВЕИ чрез партньорство с централните, регионалните и местните власти, НПО, бизнес-средите, научните организации (университети и институти).

· Информационно осигуряване: наличие на актуална информация на регионално и местно равнище относно изпълнението на НДПВЕИ.

Очаквани ефекти от подобряване на взаимодействието между централните и местните органи на изпълнителната власт:
· балансиране на икономическите, екологичните и социалните аспекти при усвояване потенциала на ВЕИ;
· институционална и секторна координация при решаване на задачите за развитие на ВЕИ.
· повишаване на квалификацията в институциите на регионално ниво в прилагането на областните и общински програми по ВЕИ;
· изграждане на информационна система за подпомагане на дейностите по ЕЕ и ВЕИ на местно ниво.
4. Общинска политика за насърчаване и устойчиво използване на ВЕИ

Общинските политики за насърчаване и устойчиво използване на местният ресурс от ВЕИ са важен инструмент за осъществяване на националната политика и стратегия за развитие на енергийният сектор, за реализиране на поетите от страната ни ангажименти в областта на опазване на околната среда и за осъществяване на местно устойчиво развитие.

Общинската програма за насърчаване на използването на ВЕИ е израз на политиката за устойчиво развитие на община Ивайловград.

4.1. Кратък обзор на община Ивайловград
Местоположение и териториален обхват на общината
По административно-териториално деление Община Ивайловград попада в Област Хасково – една от 28-те области на България. Разположена е в Южен централен район на България. Територията на общината е 820 кв. км и попада изцяло в Източно-Родопската физико-географска област. По този показател се нарежда на 3-то място в областта. Община Ивайловград граничи на север с общините Маджарово и Любимец, на изток с Република Гърция, а на запад с община Крумовград. 

Селищната мрежа в община Ивайловград се състои от 51 населени места, от които един град и 50 села, с общо население към 01.02.2011г. - 6 426 души. (източник на информация: НСИ, 2011 г.). Оценени по демографски потенциал, населените места в общината се класифицират в следните групи: ядро и зона.
Ядрото - град Ивайловград с население 3 739, което представлява 58 % от населението, потенциал за нормално възпроизводство на населението, близък до средния за страната дял на трудоспособните контингенти и добро образователно равнище.

Зоната, обхващаща 50 села: Белополци, Белополяне, Брусино, Бубино, Бялградец, Ботурче, Бели дол, Ветрушка, Вис, Глумово, Горно луково, Горноселци, Горско, Гугутка, Гнездаре, Долно луково, Долноселци, Драбишна, Железари, Железино, Казак, Камилски дол, Карловско, Кобилино, Кондово, Конници, Костилково, Ламбух, Ленско, Мандрица, Меден бук, Нова ливада, Одринци, Орешино, Пашкул, Плевун, Планинец, Покрован, Попско, Пъстроок, Розино, Сборино, Свирачи, Сив кладенец, Славеево, Соколенци, Хухла, Черни рид, Черничино и Чучулига в които живеят 42 % от населението, разпределено, както следва:

· села с население между 200 и 500 души, живеят 1 108 човека - 17 % от населението;
· села с население под 200 души: 1 527 човека - 24 % от населението;
· села с население под 10 души: 52 човека-1 % от населението.
Средната гъстота на населението е 7, 84 д./кв.км, при 44,42 д./кв.км за област Хасково, при 66,35 д./кв.км за страната, т.е. е едно от най-ниските в областта и страната.

Климат
Климатът на района е преходно-средиземноморски. Надморската височина е от 70 до 700 м.
Община Ивайловград се намира в континентално-средиземноморската климатична област, което определя и континентално-средиземноморския тип климат на Общината. Най-характерните белези на този тип климат са: топлото лято и меката зима (януарските температури са над 0°С). Сравнително малка годишна температурна амплитуда, есенно-зимен максимум на валежите и липсата на устойчива снежна покривка. Средната годишна температура на въздуха е 12,8°С, а средната годишна сума на валежите е 711 мм. Основните климатични характеристики за района са взети от "Климатичен справочник за България" от 1983 г. за станция Ивайловград. 
Температура
Температурата на въздуха е пряко следствие от радиационния баланс на общината. Показател за годишният режим на температурата са нейните средни месечни стойности. Средногодишната температура е 12,8 °C за станция Ивайловград. Абсолютно минималната температура измерена в същата станция е -19,5 °C и абсолютно максималната е 40,5 °C. 

Средната температура и за най- студените месеци е с около 3-4 градуса по-висока от средната за страната. Среднолятната температура на въздуха е между 21° и 23° C.
Средната стойност на годишната температура на въздуха на община Ивайловград варира в границите между 11° C и 13,6° C, като средната температура на най-студения месец е с около 3- 4°С по-висока от средната за страната.

Лятото е сравнително горещо и сухо. Средните юлски температури са между 21°-23° С. Броят на слънчевите дни в годината е най-висок за страната - факт, отбелязан и от чуждестранни гидове за страната.

Фигура 1. Средна месечна температура на въздуха

Съотношението на зимните и летните валежи е типично за средиземноморската област. Най- сух е месец август, през който падат средно 20 mm/m2 валежи. Средните януарски температури за общината се колебаят от 0 до 1-2°С над нулата. Сумата на температурите през активния вегетационен период достигат 4000 С и е една от най-големите за страната.

(Източник: БАН-ИМХ.гр. София)

Атмосферно налягане и вятър

Вътрешногодишният ход на атмосферното налягане в Община Ивайловград се характеризира с един максимум през декември или януари, и един минимум през юли, т. е. той е обратен на този на температурата на въздуха.

Фигура 2. Средна месечна скорост на вятъра
Един от най-важните фактори,
[image: image5.emf]който спомага за разсейването на вредностите от приземния слой е скоростта на вятъра. Честотата на случаите "тихо" време и вятър със скорост под 1m/s са неблагоприятни и способстват за допълнително натрупване на вредности. 
Районът се характеризира с добър, но неинтензивен
въздухообмен.
Средната годишна скорост на вятъра е 2,5 m/s.
(Източник: БАН-ИМХ.гр. София)

Преобладаващите ветрове в общината са северозападни и североизточни. През студеното полугодие често духат югозападни и южни ветрове с фьонов ефект. Като основни причинители на замърсяване на въздуха в района са: автомобилният транспорт, праха от непочистени и неблагоустроени улици и битовите отпадъци и сметопочистването.
Валежи и снежна покривка
Процесите на самоочистването на атмосферата се влияят и от режима на валежите. Районът се характеризира със средногодишно количество от 711 mm, а разпределението им по месеци е показано на графиката.

Валежите не са равномерно разпределени през годината.

Фигура 3. Средна месечна сума на валежите

Най-много валежи падат през зимата - средно 230 мм, а най-малко през лятото – 118 мм.
Процентът на валежите от сняг е сравнително нисък (5-6% от годишната сума) и е най-малък в сравнение с всички останали райони на страната.

Зимните валежи са най-често от дъжд. Участието на снега (5-6% от годишната сума) е най-малко в сравнение с всички останали райони на страната.
Обикновено първата снежна покривка на територията на общината се формира през месец декември. Високите температури не (Източник: БАН-ИМХ.гр. София)

позволяват да се формира продължителна снежна покривка.

Икономика
Перспективите за икономическото развитие на общината са в привличането на бизнес и стимулиране на местните предприемачи, за развитие на групи от взаимно свързани предприятия и подизпълнителски мрежи в преработвателната промишленост, животновъдството и растениевъдство, както и в туризма.

Туризъм

Туризмът е важен сектор, който се развива с бързи темпове през последните години. Със забележителното си археологично и културно наследство, оригинален фолклор и етнография, изключително богатото биологично разнообразие, историческите забележителности и екологичната й чистота, общината има отлични предпоставки за развитие на културен, религиозен, воден, екологичен и ловен туризъм.

Въпреки потенциала за развитие на културен, еко и селски туризъм, общината все още няма продаваеми цялостни туристически продукти - макар че има разработени такива.
Местната власт полага усилия за развитие на туризма и го поставя приоритетно в стратегията за развитие на общината. Частния сектор трупа опит и развива услугите си в тази насока. През последните години броят на местата и средствата за подслон в общината нараства, като легловата база се увеличава.

Това е резултат от частни инвестиции в развитието на хотелиерския и ресторантьорски бизнес, който е концентриран в общинския център.

Оценка на сектор „Туризъм"

Туризмът във всичките му форми има изключително благоприятни условия да се развива в общината. На базата на природните условия и климата, поминъка и бита на населението, икономическия облик на общината, инфраструктурата и културно-историческото наследство, са изведени възможностите за интензивното развитие на туризма във всичките му разновидности: културно-опознавателен и исторически туризъм; селски туризъм; ловен и риболовен туризъм; екологичен (летен и целогодишен) туризъм за отдих и рекреация; винен туризъм на база утвърдените маркови вина и лозови масиви.

Спецификата на туристическата „индустрия", която се препоръчва да претърпи много интензивно развитие в общината, изисква нова изграденост, кадри и дислокация на дейностите в перспективните територии. Туристическият отрасъл има потенциал за развитие чрез използване и разнообразяване на туристическите услуги и атракции, видовете туризъм, обучение на специализирани кадри и разработване на нови перспективни територии.

Промишленост

Развитието на икономиката в условията на провеждащата се структурна реформа през годините на прехода, а и през последните години, показва низходящо развитие. Стопанският сектор на община Ивайловград се характеризира с криза в икономическото развитие, изразяващо се в снижаване на икономическия потенциал и неблагоприятни структурни промени. Тази криза е резултат от закриване на водещи отрасли и общото физическо изхабяване на дълготрайните материални активи - оборудване, сгради и инфраструктурна съоръженост.
Промишленото производство е представено от отраслите на леката и добивната промишленост, транспорта, складовата дейност и строителството:

· "Завод за крепителни детайли" АД - с основна дейност в производство на винтове за дърво, федершайби, шпленти и др.; 
· "Руже текстил" ЕООД - производството на трикотажно облекло и др.
· Добре е развито и производството на хляб и тестени закуски. С тази дейност се занимават, както няколко частни фирми, така и РПК "Единство" чиято основна дейност е търговията. Същата извършва и изкупуване на диворастящи плодове и билки.
· Винопроизводството е представено от две фирми, които се стремят към затваряне на цикъла "Лозарство - винопроизводство - винен и агро туризъм".
Добивна промишленост
С по-голямо значение в икономически аспект са източниците на нерудни изкопаеми. На територията на община Ивайловград се намират доказани запаси на изключително ценни находища на скално-облицовачни и инертни материали - гнайс, мрамор, туфи, варовик.
Мраморите в Източните Родопи и Сакар по своите качества превъзхождат дори и прочутите италиански Карарски мрамори. С най-добри качества се тези, разположени на дълбочина 50-100 метра. Разработването на тези находища и намирането на пазари за красивите, близки по свойства до италианските мрамори, ще окаже влияние върху икономическото развитие на общината. С тяхното разработване и експлоатация се занимават 45 броя фирми. В интерес на общината е този отрасъл да бъде подпомогнат и стимулиран чрез:

· Съдействие и подпомагане на фирмите при сключването на концесионни договори, защото със сключването на такива се очаква дейността да се разшири и се открият нови работни места.
· Проектиране и изграждане на общинска пътна мрежа на територията на кариерите.
· Изграждане на мачтов трафопост, с цел електрифициране на кариерите. 
Селско стопанство 
Селското стопанство е база на преработвателната индустрия и важна съставна част от икономиката на общината. То е водещ приоритет и е насочено към създаването и утвърждаването на пазарни структури, благоприятстващи ефективното му развитие. Традиционно са застъпени и двата му подотрасъла - растениевъдство и животновъдство.
Растениевъдство
Основният дял от произведената продукция е основно от лични стопанства и е предназначена за самозадоволяване и малка част за продажба, за разлика от други общини. Проблемите са: ниски изкупни цени; липса на инвестиции за трайни насаждения; драстично намаление на оползотворяваните за интензивно земеделие площи - само 6,8% от наличните; липса на развит пазар на земята.

Започнато възстановяване на лозови и овощни насаждения.
Животновъдство
Животновъдство - относително добре развито, но обема на произвежданата продукция е малък. Все още преобладават животните в личните стопанства - при дребни производители, разпръснати в индивидуални стопанства с единици, рядко с десетки и по-вече глави животни. Само в единични ферми е налице концентрация на голям брой животни. По-голямо внимание се отделя на говедовъдството и малко на по-перспективните овце и кози.

Сграден фонд в общината
· СБАЛ-Ивайловград – УПИ I, кв. 61, гр. Ивайловград, ул. "Оборище" №15, РЗП-4 795 кв. м.

· СОУ "Христо Ботев" – УПИ I, кв. 48, гр. Ивайловград, ул. "Волгоград" №5, РЗП-3 228 кв. м.

· ОУ "Кирил и Методий" – УПИ I, кв. 9, с. Свирачи, ул. "Армира" №9, РЗП-890 кв. м.

· ОУ "Кирил и Методий" – УПИ I, кв.16, с. Железино, ул. "Пробуда" №1, РЗП-2 107кв. м.
· ОУ "Кирил и Методий" – УПИ I, кв. 11, с. Белополци, РЗП-572 кв. м.
· ОДЗ – УПИ I, кв. 58, гр. Ивайловград, ул. "Любен Каравелов" №4, РЗП-1 917 кв. м.
На таблица 1 са представени броя на сгради общинска собственост във всяко населено място на територията на общината и общата им разгъната застроена площ.  


              Таблица 1

	Населено място
	Броя на сградите
	Общо РЗП кв. м. на сградите

	Белополци
	4
	936

	Железаре
	1
	150

	Хухла
	1
	233,4

	Свирачи
	4
	3 101,76

	Попско
	4
	3 204

	Планинец
	2
	236

	Славеево
	2
	1 479,5

	Железино
	12
	5 501

	Орешино
	1
	188

	Плевун
	10
	5 117

	Белополяне
	1
	520

	Черни рид
	2
	383

	Драбишна
	7
	1 000,12

	Кондово
	2
	553

	Конници
	1
	180

	Розино
	2
	525

	Кобилино
	1
	188

	Меден бук
	2
	484

	Покрован
	4
	1 082,1

	Гугутка
	5
	1 205,44

	Мандрица
	4
	833,74

	Карловско
	1
	77

	Костилково
	1
	193,8

	Одринци
	1
	268

	Глумово
	1
	54

	Чучулига
	1
	95

	Долно Луково
	2
	548

	Бял градец
	1
	96

	Горноселци
	1
	447,4

	Казак
	1
	194

	Камилски дол
	1
	552

	гр. Ивайловград
	47
	29 335,99

	Язовирно селище
	1
	202


Образование
Както всички общини така и в Ивайловград демографските фактори се изразяват в постоянно намаляване на броя на учениците и децата особено през последните години. Община Ивайловград изпълни своите ангажименти към учениците и техните родители и осигури безплатен транспорт за извозване на учениците от селата със закрити училища към действащите такива средищни училища в селата Свирачи, Железино, Белополци и Ивайловград. Общината разполага с 3 броя автобуса от МОМН, които извозват учениците до средищните училища. Във всички училища от територията на общината се осигурява столово хранене на учениците, както и безплатни закуски за учениците от I-IV клас и децата в подготвителните групи към детските градини.

Подсигурени са и необходимите безплатни учебници и учебни помагала за учениците от I-VII клас и децата в подготвителните групи.

Детските градини са две на брой: в гр. Ивайловград, с филиал в кв. Лъджа и в с. Железино, с филиал в с. Белополци. Обхващат децата на възраст от 3-6 годишна възраст;

Основно образование- три училища: в селата Железино (4 паралелки), Белополци (6 паралелки) и Свирачи (4 паралелки).
Средно общо образование/I-XII/- едно училище, в град Ивайловград (22 паралелки).

В Средищното училище се обучават ученици от I до XII клас, които са от града и такива, които пътуват от други населени места, в които няма училище. Средищните училища получават допълнително финансиране на основата на броя на пътуващите ученици за разходи за транспорт, целодневна организация на учебния процес и столово хранене.

Здравеопазване
Пред здравеопазването в общината се очертават сериозни проблеми при достъпа до здравни услуги в областта:

· Неблагоприятен фактор е бързото намаляване на населението в общината, което прави лекарските практики непривлекателни.
· Разпокъсаността на населените места и големите разстояния между тях също влияят неблагоприятно върху получаването на медицинска помощ.
· Ограничените ресурси при обслужване на общината от един спешен медицински център.
· Различни са проблемите, с които се сблъскват хората с увреждания: липса на здравни пътеки, които покриват разходите за лечение; ниски доходи и невъзможност за закупуване на лекарства и осигуряване на необходимото лечение; липса на транспорт до здравните заведения.

Според нормативната уредба здравеопазването в България е разделено на доболнична помощ.

В доболничната помощ има един Спешен център, филиал на Центъра за спешна помощ град Хасково. Спешният център осигурява денонощен график на екипи на фелдшерско ниво. Спешната помощ разполага с две линейки.

В доболничната помощ са разкрити 5 лекарски практики, 4 от които са в Ивайловград, разположени в сградата на болницата, а другата в село Железино. В Ивайловград от началото на 2011 година има една незаета лекарска практика в града. 

До 2012 г. населението в общината се обслужва и от един Медицински център, който също се намира в сградата на болницата. Персоналът на Медицинския център се състои от 4 лекари, 1 медицинска сестра, 1 счетоводител.

В средата на 2010 г. започна процедура по преобразуване на „СБАЛВБ - Ивайловград" ЕООД чрез вливане към „Медицински център 1 - Ивайловград" ЕООД. Предприетата стъпка ще даде възможност за откриване до 10 легла за диагностика и лечение в рамките на 24 часа на пациенти от общината. Усилията са насочени към осигуряване на възможност за денонощно покриване на неотложната помощ за пациентите.
Транспортна инфраструктура

Транспортната инфраструктура в община Ивайловград е представена от републикански и общински пътища. Община Ивайловград е гранична област от територията на Република България. Транспортните връзки с областния център Хасково се осъществяват чрез третокласния път III-558 (Ивайловград - Любимец, по новата номерация III-597), а с другия областен център – чрез второкласен път 11-59 (Границата – Ивайловград – Крумовград – Момчилград). Общата дължина на републиканската пътна мрежа на територията на община Ивайловград е 139,673 км. Експлоатационното състояние на отсечките от републиканската пътна мрежа, в преобладаващата си част, е много добро. Една част от нея, обаче е в незадоволително състояние, което поставя в неравностойно положение голяма част от населението на общината и представлява проблем, който предстои да бъде решен в бъдеще.
Общинската пътна мрежа на територията на общината е с обща дължина 198 км. Анализа на състоянието й показва следните съотношения:
· добро - 4,5 км.
· средно - 34,5 км.
· лошо - 159 км.
Едва 2,27 % от общинската пътна мрежа е в добро състояние, а 80,31 % е в лошо състояние. Лошата пътна инфраструктура, оказва пряко негативно влияние върху социално - икономическия статус на общината, както и на привлекателността на региона за инвестиции. За подобряване на пътната инфраструктура общината е предприела планови ремонти и реконструкции през годините, които подборно са отразени в бюджета към настоящия план.

За цялостното подобряване на ОПМ са необходими сериозни инвестиции. Необходимо е да се предвидят средства предимно и основно за реконструкция на пътния пръстен, изхождащ от Общинския център Ивайловград и свързващ вторичните центрове на общината.

Оценка на транспортната инфраструктура

Състоянието на транспортната инфраструктура е проблем № 1 на общината и от особено голямо значение, поради ограниченията налагани от релефа за ползването на различни видове транспорт.

· Превози на товари и хора се извършват изключително с автомобилен транспорт.
· Пътната мрежа е в недобро състояние, особено що се отнася до общинската. Част от населените места се свързват с центъра по черни пътища, което ги прави непроходими при зимни условия и дъждове.
· Като най-важен инфраструктурен проблем, който се явява пречка за развитие на общината е лошото състояние на общинската пътна мрежа. Необходимо е да се разработи мотивирана програма за изграждането и развитието на транспортната инфраструктура, като се изявят най-важните и нетърпящи отлагане за изграждане и реконструкция пътни отсечки.
· Необходимо е да се предвидят средства предимно и основно за реконструкция на пътния пръстен изхождащ от Общинския център Ивайловград и свързващ вторичните центрове на общината.
· През общината минават републикански трасета. Предстои строителството на пътя до област Еврос в Гърция през с. Славеево. Тази отсечка ще свърже с бърза връзка общината с надлъжните Европейски коридори, а и със съседните общини Любимец и Свиленград.

4.2. Текущо състояние, съществуващи трудности и пречки за използване на ВЕИ

Оценката на текущото състояние за развитие на ВЕИ сектора в община Ивайловград е направен на база на:
· анализ за алтернативни енергийни източници;
· анализ на събрана информация от регионални институции. 

В плановите документи за развитие на община Ивайловград има дадени само основни насоки, касаещи сектора енергийна ефективност и ВЕИ.

4.2.1. Използване на ВЕИ в община Ивайловград
Основният вид ВЕИ, който се използва в община Ивайловград е биомаса – дърва за горене, както в обществения сектор, така и сред населението. Докато в обществения сектор потреблението на дърва за горене e несъществено, то потреблението им сред населението се увеличава. Основен проблем тук е множеството нискоефективни, физически и морално остарели горивни системи. На покривите на частни жилища има инсталирани единични термосоларни системи, предимно със селективни панели. Липсват термосоларни инсталации в общинския сектор. 

На територията на общината има построен ВЕЦ – на яз. „Ивайловград” с инсталирана мощност от 120 MW. 

Към момента на територията на община Ивайловград има три инсталирани фотоволтаични централи: „Стивмарани” ЕООД с инсталирана мощност от 100 кW; „Армира Солар Системс” ЕООД с инсталирана мощност от 90 кW и „Сън Макс България” ЕООД с инсталирана мощност 5 кW.
В общината няма реализирани инсталации за използване на други видове ВЕИ.
Към настоящият момент Община Ивайловград е издала следните документи, свързани с използването на ВЕИ:

Одобрен ПУП:
· ПУП-ПЗ в землището на с. Попско и с. Пашкул за ветрогенератори с инсталирана мощност 32 MW, на фирма „ВЕЦ Попско” ЕООД.
· ПУП-ПЗ в землището на с Плевун за фотоволтаична централа с инсталирана мощност 80 кW, на фирма „Коректрон” ЕООД.
· ПУП-ПЗ в урбанизираната територия на гр. Ивайловград за фотоволтаична централа изградена на покрив с инсталирана мощност 200 кW, на фирма „Винивел” ООД.
Издадени визи за проектиране на фотоволтаични централи в урбанизираната територия до 30 кW: 
· с. Камилски дол една централа до 30 кW; 
· с. Свирачи една централа до 30 кW; 
· с. Плевун една централа до 30 кW.
4.2.2. Съществуващи трудности и пречки

Основни пречки за реализиране на ВЕИ проекти в община Ивайловград:
· висока цена на инвестициите във ВЕИ;
· недостатъчни средства (както общински, така и у населението на общината);
· допълнителни ограничения на финансовата самостоятелност на общината;
· липса на достатъчни стимули за рационално енергопотребление;
· затруднен достъп до инвестиции за проекти за ВЕИ;
· липса на систематизирани данни за местния потенциал на ВЕИ;
· липса на достатъчно познания за приложими ВЕИ технологии;
· липса на достатъчен брой специалисти в Общинска  администрация с компетенции в сферата на ВЕИ.

5. Потенциал на възобновяемите енергийни източници в Ивайловград
5.1. Възможности за използване на различните видове ВЕИ и екологичното въздействие от тяхното внедряване.
На таблица 2 са показани стойностите за редуциране на емисиите парникови газове чрез внедряване на ВЕИ.

  
     Таблица 2 Намаляване на емисиите на парникови газове чрез внедряване на ВЕИ*
	ВЕИ
	Спестени емисии парникови газове

	
	Електрическа енергия
	Топлинна Енергия

	
	ktoe
	kt CO2 екв.
	ktoe
	kt CO2 екв.

	Биомаса
	73
	705
	1 227
	4 270

	ВЕЦ
	257
	2 480
	0
	0

	Ветрова енергия
	22
	214
	0
	0

	Слънчева енергия
	4
	39
	21
	72

	Геотермална енергия
	3
	25
	93
	324

	ОБЩО
	359
	3 463
	1 341
	4 666


*Използваните преводни емисионни коефициенти са обобщени и са взети от методиката IPCC за инвентаризация на парникови газове – за електрическа енергия 830 gСО2/kWh, а за топлинна енергия 300 gCO2/kWh.
На таблица 3 са илюстрирани възможностите за използване на различните видовете ВЕИ.

                                                                                                                                         Таблица 3
	ВЕИ


	Първоначална

трансформация
	Продукт на пазара за крайно

енергийно потребление

	Биомаса
	Директно, без

преработване
	Дървесина 

Битови отпадъци

Селскостопански отпадъци

Други

	
	Преработване
	Брикети 
Пелети
Други

	
	Преобразуване в

биогорива
	Твърди (дървенивъглища)

Течни (био-етанол, био-метанол, био-дизел и т.н.)

Газообразни (био-газ, сметищен газ и т.н.)

	
	Преобразуване във 

вторични енергии
	Електроенергия

Топлинна енергия

	Водна енергия
	Преобразуване (ВЕЦ)
	Електроенергия

	Енергия на вятъра
	Преобразуване 

(Вятърни генератори)
	Електроенергия

	Слънчева енергия
	Преобразуване
	Топлинна енергия

	
	Преобразуване
	Електроенергия

	Геотермална енергия
	Без преобразуване
	Топлинна енергия

	
	Преобразуване
	Електроенергия


5.2. Потенциалът на ВЕИ на територията на община Ивайловград
Потенциалът на ВЕИ на територията на община Ивайловград, видовете ВЕИ с кратка характеристика и обобщения потенциал за съответния вид ВЕИ за община Ивайловград.
5.2.1. Геотермална енергия

Различните автори на изследвания на геотермалния потенциал, в зависимост от използваните методи за оценка и направени предвиждания, посочват различни на геотермалния потенциал в две направления: потенциал за електропроизводство и потенциал за директно използване на топлинната енергия. 
По експертни оценки възможният за използване в настоящия момент световен геотермален потенциал е съответно: ~2000 TWh (172 Mtoe) годишно за електропроизводство и ~600 Mtoe годишно за директно получаване на топлинна енергия.
В общото световно енергийно производство от геотермални източници Европа има дял от 10% за електроенергия и около 50% от топлинното производство. Очакваното нарастване на получената енергия от геотермални източници за Европа до 2020 г. е около 40 пъти за производство на електроенергия и около 20 пъти за производство на топлинна енергия.
Освен използването на геотермалната енергия от подземните водоизточници все повече навлиза технологията на термопомпите. Високата ефективност на използване на земно и водно свързаните термопомпи се очаква да определи нарастващият им ръст на използване до над 11% годишно.
Оползотворяването на геотермалната енергия, изграждането на геотермални централи и/или централизирани отоплителни системи, изисква значителни първоначални инвестиции за изследвания, сондажи, енергийни съоръжения, спомагателно оборудване и разпределителни мрежи. Производствените разходи за електроенергия и топлинна енергия са по-ниски от тези при конвенционалните технологии. Същественото е, че коефициента на използване на геотермалния източник може да надхвърли 90%, което е недостижимо при другите технологии. Амортизационният период на съоръженията е около 30 години, докато използването на енергоизточника може да продължи векове. 
Оценка на потенциала на геотермална енергия за община Ивайловград
Съгласно „Баланс на ресурсите на минерални води – изключителна държавна собственост по находища и водоземни съоръжения” публикувано от МОСВ (http://www.moew.government.bg) към момента общината не разполага с геотермални ресурси.
5.2.2. Водна енергия

Енергийният потенциал на водния ресурс в страната се използва за производство на електроенергия от ВЕЦ и е силно зависим от сезонните и климатични условия. ВЕЦ активно участват при покриване на върхови товари, като в дни с максимално натоварване на системата използваната мощност от ВЕЦ достига 1700-1800 MW. В България хидроенергийният потенциал е над 26500 GWh (~2 280 ktoe) годишно. Съществуват възможности за изграждане на нови хидроенергийни мощности с общо годишно производство около 10000 GWh (~860 ktoe).

Достъпният енергиен потенциал на водните ресурси в страната е 15056 GWh (~1 290 ktoe) годишно. 
Съществуващият технически и икономически потенциал за големите ВЕЦ вече е използван или е неизползваем поради ограничения от съображения за опазване на околната среда. 

Условно обособена част сред хидроенергийните обекти са малките ВЕЦ с максимална мощност до 10 МW. Те се характеризират с по-малки изисквания относно сигурност, автоматизиране, себестойност на продукцията, изкупна цена и квалификация на персонала. Тези характеристики предопределят възможността за бързо започване на строителството и за влагане на капитали в дългосрочна инвестиция с минимален финансов риск. Малките ВЕЦ могат да се изградят на течащи води, на питейни водопроводи, към стените на язовирите, както и на някои напоителни канали в хидромелиоративната система. Те са подходящи за отдалечени от електрическата мрежа потребители, могат да бъдат съоръжавани с българско технологично оборудване и се вписват добре в околната среда, без да нарушават екологичното равновесие. Напоследък активно се развиват технологии за усвояване на енергийния потенциал на водни потоци с ниска скорост. 

Делът на електроенергията, произведена от ВЕЦ година е между 4% и 7,4% от общото производство на електрическа енергия за страната, което ги прави най-значителния възобновяем източник на електроенергия в електроенергийния баланс на страната. С цел увеличаване производството от ВЕЦ и намаляване количеството на замърсители и парникови газове от ТЕЦ, изпълнението на проекти за изграждане на нови хидроенергийни мощности е приоритет. Тези проекти могат да се осъществяват и като проекти за съвместно изпълнение съгласно гъвкавите механизми на Протокола от Киото. Този механизъм дава възможност за допълнително финансиране на проектите.

За община Ивайловград
Гравитачни водопроводи 
Техническият потенциал, оценен на база гравитачни водопроводи, е много малък и не представлява интерес за изпълнение на инвестиционни проекти.
Реки и язовири

В община Ивайловград се намира язовир Ивайловград, построен на река Арда. Енергийният потенциал на неговите води се оползотворява от ВЕЦ – Ивайловград с инсталирана мощност от 120 MW. По течението на река Арда, на територията на община Ивайловград, е нереалистично да се изгражда ново конвенционално хидросъоръжение с ВЕЦ. 
С развитие на технологиите за усвояване на енергията на бавнотечащи води е възможно да се инсталират такива съоръжения по течението на реката.
5.2.3. Биогаз

Производство на биогаз (включително сметищен газ) в Европа и света. 

Биогаз 
За производство на биогаз могат да се използват животински и растителни земеделски отпадъци, но енергийното оползотворяване на последните е по-ефективно чрез директното им изгаряне. 
Съществен недостатък при производството на биогаз е необходимостта от сравнително висока температура за ферментацията на отпадъците, 30-40°С. Това налага спиране работата на ферментаторите, или използване на значителна част от произведения газ за 
подгряването им през студения период на годината, когато има най-голяма нужда от произвеждания газ. 

Основните бариери пред производството на биогаз са: 
· значителните инвестиции за изграждането на съвременни инсталации, достигащи до 4000–5000 €/kWh(e) в ЕС, при производство на електроенергия; 
· намиране пазар на произвежданите вторични продукти (торове); 
· неефективна работа през зимата.
Сметищен газ
Добивът на сметищен газ е възможен само в големи и модерни сметища. С увеличаване броя и размерите на сметищата се увеличава и технически използваемия потенциал на сметищен газ. От друга страна в по-далечна перспектива, след 30-50 години е възможно намаляване количеството на депонираните отпадъци с развитие на технологиите за рециклиране, компостиране и т.н. на отпадъците. Трябва също така да се отчита, че намаляване количествата на сметищен газ започва 10-15 години след намаляване количеството на депонираните отпадъци. Енергийното оползотворяване на сметищния газ (съдържащ 50-55% метан) има голям ефект за намаляване емисиите на парникови газове. 

Технико-икономическите показатели на комбинираното производство на електроенергия и топлоенергия от сметищен газ са много по-привлекателни от показателите при използване на биогаз. 

В ЕС необходимите инвестиции за инсталации работещи със сметищен газ са около 900–950 €/kWh(e), експлоатационните разходи 0,018–0,019 €/kWh(e), а разходите за производството на електроенергия са 0,033–0,035 €/kWh(e).

Потенциал за производство в България

Биогаз от животински отпадъци
Общият потенциал за производство на биогаз чрез анаеробна ферментация на животински отпадъци в България е около 320 ktoe/год. При развитие на животновъдството и увеличаване броят на животните този потенциал може да се увеличи. 
Реално използваемият потенциал в по-големи ферми е около 72 ktoe/год. Този потенциал също може да се увеличи при нарастване броя на големите модерни животновъдни комплекси.

Сметищен газ

Количеството на депонираните битови отпадъци през 2003 г. е общо 3194 ktoe. 
Общото количество сметищен газ, който може да се използва за енергийни цели е около 144.106 nm3/г. При 55% съдържание на метан, топлината на изгаряне на сметищният газ е 4700 kCal/nm3, а общият енергиен потенциал на сметищния газ само от битови отпадъци е около 68 ktoe/г.
Необходимите инвестиции са оценени на 1000 €/kWh(е), а експлоатационните разходи за производство на електроенергия на 0,01 €/kWh(e).

Проблем е намирането на консуматори на произведената топлинна енергия особено през лятото. 
Оценка на потенциала в община Ивайловград
Биогаз от животински отпадъци

Основният проблем за усвояването на биогаз в общината е, че животните се отглеждат в много малки ферми или единично, което възпрепятства ефективното събиране и оползотворяване на отпадъците. Съществен проблем е и високата цена на инвестициите за изграждане на съоръжения за биогаз. Тук трябва да се използват активно различните възможности за гарантово финансиране на такива инсталации.
Сметищен газ 

Намиращото се на територията на общината сметище за твърди битови отпадъци е закрито, а на негово място ще се изгради претоварна станция за твърди битови отпадъци и не може да генерира практически приложимо количество сметищен газ за енергийно оползотворяване.
5.2.4. Биомаса

Използване на биомасата
От всички ВЕИ, биомасата (дървесината) е с най-голям принос в енергийния баланс на страната. 
Енергията, получена от биомаса е 2.8 пъти повече от тази, получена от водна енергия.

 
Енергийният потенциал на биомасата в ПЕП се предоставя почти на 100% на крайния потребител, тъй като липсват загубите при преобразуване, пренос и дистрибуция, характерни за други горива и енергии. 

Делът на биомасата в КЕП към момента е близък до дела на природния газ. Следователно влиянието й върху енергийния баланс на страната не бива да се пренебрегва.На фона на оценката на потенциала от биомаса може да се твърди, че употребеното за енергийни нужди количество биомаса в страната не е достигнало своята максимална стойност. Трябва да се вземе под внимание, че битовият сектор сега е основния консуматор (86%) на биомаса (почти изцяло дърва за огрев) в страната. За периода 1997-2004 г. употребата на биомаса в битовия сектор се е увеличила 3,4пъти, докато употребата на почти всички останали горива и енергии е намаляла. 

Потенциал на биомасата в Р. България

Оценката на потенциала от биомаса изисква изключително внимателен и предпазлив подход тъй като става дума за ресурси, които имат ограничен прираст и много други ценни приложения, включително осигуряване прехраната на хората и кислорода за атмосферата. Затова подходът е да се включват в потенциала само отпадъци от селското и горско стопанство, битови отпадъци, малоценна дървесина, която не намира друго приложение и отпада по естествени причини без да се използва, както и енергийни култури, отглеждани на пустеещи земи и т.н.

Нарастващата енергийна употреба на дървесината в страната се дължи основно на ниската й цена и незначителните инвестиции за примитивните съоръжения, които сега се използват, за трансформирането й в топлинна енергия. 

Провежданата досега ценова политика, както и влиянието на международните енергийни пазари, доведе до непрекъснатото покачване на цените на дребно на течните горива и природния газ, както и на електрическата и топлинна енергии и оказа силен натиск върху потребителя в полза на преориентирането му към дървесина. Експертните прогнози показват, че използването на дървесина и нейните производни (при определени условия) ще продължи да бъде икономически изгодно. Разликата в цените на дървесината и останалите горива ще се запази или даже ще се увеличи и поради факта, че биомасата е местен и възобновяем ресурс. 

Дървата за огрев се използват за директно изгаряне в примитивни печки, с нисък КПД (30 - 40%), самостоятелно или съвместно с въглища. Броят на употребяваните в домакинствата съвременни котли е все още незначителен поради ограничени финансови възможности. Използването на съвременни котли може да повиши до два пъти полезното количество топлина, получавано от дървата за огрев, което е равностойно  на двукратно увеличаване на потенциала без да се увеличава потреблението. 
В България няма масова практика на използване на надробена на трески дървесина (дървесен чипс). В малки мащаби се произвеждат брикети и пелети, но това производство търпи непрекъснато развитие, както и се развиват технологиите за тяхното изгаряне. Автоматизацията на процесите при използване на пелети се доближава до нивото на автоматизация на газовите инсталации. 
Останалото количество, използвана днес биомаса са индустриалните отпадъци, оползотворявани в предприятията, където се образуват. Дървесните отпадъци с ниска влажност се използват предимно в самите предприятия за производство на пара за технологични нужди и за отопление. 

Възможности за разширяване на употребата и повишаване на ЕЕ при използване на биомасата в България

България притежава значителен потенциал на отпадна и малоценна биомаса (над 2 Mtoe), която сега не се оползотворява и може да се използва за енергийни цели. Технико-
икономическият анализ показва, че използването на биомаса в бита и за производство на топлинна енергия е конкурентоспособен възобновяем източник на традиционните горива, с изключение на въглищата, и има значителни екологични предимства пред всички традиционни горива.
Използването на биомасата за производство на електроенергия отстъпва по икономически показатели на вносните и евтините местни въглища, ядрената и водната енергия.
Преработване на отпадъчна и малоценна дървесина и селскостопански растителни отпадъци

Неизползваните отпадъци от дърводобива и малоценната дървесина, която сега се губи без да се използва могат да бъдат усвоени само след раздробяване на трески или преработване в дървесни брикети или пелети след пресоване и изсушаване. Производството на трески има значително по-ниски разходи от производството на брикети и пелети, при което се изисква предварително подсушаване на дървесината и e необходима енергия за пресоване. 

Голям неизползван потенциал имат селскостопанските растителни отпадъци. За балиране и транспорт на сламата има подходяща технология. Необходимото оборудване в голяма степен е налице и днес не се използва с пълния си капацитет. Засега няма опит и специализирано оборудване за събиране, уплътняване и транспорт на стъбла от царевица, слънчоглед и др., но този проблем може да бъде решен в кратки срокове без големи разходи.

За отпадъците от лозята и овощните градини може да се използва оборудването, което ще надробява отпадъците от горското стопанство. 

Производството и вноса на съоръжения за преработка на биомаса с цел по-нататъшното й използване за енергийни цели трябва да бъде стимулирано по-всички възможни начини от държавата.
Въвеждане на съвременни инсталации за изгаряне на отпадъчна и малоразмерна дървесина и селскостопански отпадъци

За отопление на домакинствата са били използвани 27 ktoe течни горива и 176 ktoe електроенергия, част от които могат да бъдат заменени с биомаса. Заедно с тенденцията за увеличаване употребата на дърва за огрев за отопление в бита, интерес представляват и по-мащабни проекти с по-мощни и съвременни инсталации за изгаряне. Много изгодно е и заместването на течни горива, използвани за отопление в училища, болници и други консуматори в сферата на услугите, особено в обекти в близост до горски масиви. Потреблението на скъпи течни горива в сектора на услугите е било 61 ktoe. От друга страна е известно, че тези обекти не се отопляват нормално. Освен намаляване емисиите на вредни вещества в атмосферата, използването на дървесина, като по-евтино гориво, във всички споменати обекти, ще доведе до икономия на средства, които могат да бъдат използвани (ако бъдат създадени законови възможности) за изплащане на направените инвестиции в необходимите съоръжения, а след това (в някои случаи едновременно) за възстановяване на топлинния комфорт в тези сгради.
Приоритетно изграждане на когенерационни инсталации на биомаса

Не бива да се подценява и използване на дървесината и сламата за комбинирано производство на топлина и електрическа енергия. За изграждането на нови централи са необходими значителни инвестиционни разходи. В много случаи, обаче дървесните и растителни отпадъци могат да бъдат оползотворяване в съществуващи централи, които сега употребяват природен газ и мазут, към които да се изгради допълнително инсталация за изгаряне на биомаса. В този случай ще се използват всички съоръжения на централата (топло-преносна мрежа и съоръжения за производство на електроенергия), които изискват големи инвестиции. В тези централи заместването на природен газ и течни горива ще има значителен, както икономически, така и екологичен ефект. 

Заместването на въглища в централи за когенерация може да има само екологичен ефект, но ще оскъпи произвежданите топло и електроенергия. 
Отстраняването на законови, институционални и организационни пречки пред реализирането на подобни проекти ще бъде особено ефективно.
Оползотворяване на индустриални отпадъци

Изключително ефективна е употребата на дървесни отпадъци в предприятията, в които те се образуват, тъй като отпадат разходите за транспорт и събиране и се спестяват разходите за депониране на тези отпадъци в сметища. Произведената енергия може да се използва в централата или котелната на предприятието за производство на електроенергия и пара за технологични нужди. 
Повишаване на КПД на устройствата за изгаряне на дърва за огрев

Заместването на течни горива и електроенергия за отопление в бита, което е естествен процес, свързан с високите цени на тези енергоносители, от друга страна води до масовата употреба на примитивни и евтини печки с нисък КПД и голям разход на ръчен труд за обслужването им. Съвременните котли с висок КПД са сравнително скъпи (около 100 лв/kW(t).     Голямо значение ще има поощряване на производството и използването на по-ефективни съоръжения за изгаряне на дървесина с малка мощност за бита. При използването на дървесина самостоятелно е възможно да се използват утилизатори с кондензация на димните газове и по този начин да се използва горната работна калоричност на дървесината което е особено полезно когато горивото е с висока влажност. 

Следва с предимство да се обмисли:

· въвеждане на етикетиране на предлаганите на пазара съоръжения за изгаряне на биомаса (по подобие на влезлите вече в сила наредба за етикетиране на битови уреди по отношение на консумацията на електроенергия и наредба за изисквания и оценяване съответствието на котли за гореща вода, работещи с течни и газообразни горива по отношение на КПД);
· механизми за поощряване повишаването на ефективността на съоръжения за изгаряне на дървесина за отопление в бита. Например, в рамките на енергийните помощи за социално слаби за закупуване на твърдо гориво да се предоставят горивни устройства с висок КПД, утилизатори на топлината на изходящите газове за инсталиране към печки, камини, котлета с цел повишаване на КПД и др.;
· разпространяване на информационни материали във връзка с възможностите за реализиране на икономии в съществуващите съоръжения за изгаряне на дървесина и предимствата при заместването им с по-ефективни;
· провеждане на национална информационна кампания за технологии и съоръжения за ефективно използване на биомасата.
В резултат на повишаване КПД ще бъде ограничен ръста на потребление на дърва за огрев при значително нарастване на заместваното количество други горива и намаляване разходите на домакинствата за отопление.

Биомасата е ВЕИ и нейното използване в бъдеще ще се ползва с приоритет в целия свят. В България дървесината е с най-голям дял в ПЕП и КЕП от всички ВЕИ (~3 пъти по-голям от дела на водната енергия). Страната ни не използва напълно годишния прираст от биомаса (в това число на дървесината). 
Увеличаването на добива, както и подобряване ефективността на използването на биомасата вече дава и ще даде в бъдеще едновременно значителен икономически, социален, екологичен и политически ефект, както вътре в страната, така и от гледна точка на изискванията на ЕС за повишаване на дела на ВЕИ за достигането на индикативните цели.

Увеличаване на използването на биомаса за енергийни цели ще доведе до икономия на електроенергия и скъпи вносни горива и води до намаляване на енергийната зависимост на страната.
Икономия на скъпи вносни горива
Икономически изгодно е заместването, на първо място, на най-скъпите течни горива (дизелово гориво, промишлен газьол, леко корабно гориво) и електроенергия за отопление в бита и в обществени сгради с биомаса. След това подлежат на заместване мазут и природен газ 
в топлофикационни централи. Повишаване цените на течните горива за транспорта се очаква в близко бъдеще да направи конкурентноспособно производството на биогорива.

Биомасата ще създаде силно конкурентна среда, както за топлинната енергия, произвеждана от топлофикационните предприятия, така и за течните горива в транспорта. Това ще се отрази във формирането на по-пазарна среда за тяхното функциониране. Главната конкуренция ще бъде между биомасата и природния газ, тъй като той е в основата не само на разрастващата се битова газификацията, но и на комбинираното производство на енергия. Намалената употреба на течни горива и природен газ ще се отрази положително върху външно-търговския баланс и енергийната независимост на страната.
5.2.5. Слънчева енергия

5.2.5.1. Слънчеви термосоларни системи

Теоретичният потенциал на слънчевата енергия се дефинира като средното количество слънчева топлинна енергия, падаща за една година върху един квадратен метър хоризонтална земна повърхност и се изразява в kWh/m². При географски ширини 40°- 60° върху земната повърхност за един час пада максимално 0,8-0,9 kW/m² и до 1 kW/m² за райони, близки до екватора. Ако се използва само 0,1% от повърхността на Земята при КПД 5% може да се получи 40 пъти повече енергия от произвежданата в момента.

Достъпният потенциал на слънчевата енергия се определя след отчитането на редица основни фактори: неравномерно разпределение на енергийните ресурси на слънчевата енергия през отделните сезони на годината; физикогеографски особености на територията; ограничения при строителството и експлоатацията на слънчевите системи в специфични територии, като природни резервати, военни обекти и др. 
Най-достъпни и икономически ефективни са технологиите за преобразуване на слънчевата енергия в топлина, включващи т.н. слънчеви колектори. Предимствата на слънчевите термични инсталации се заключават в следното: произвежда се екологична топлинна енергия; икономисват конвенционални горива и енергии; могат да се използват в райони, в които доставките на енергии и горива са затруднени. 
Количеството уловена и оползотворена слънчева енергия се влияе съществено от качествата на различните типове слънчеви колектори, както и от вида на цялостната слънчева инсталация за получаване на топла вода. Слънчевият колектор може да се оформя като самостоятелен панел или във вид на интегрирани повърхности, оформени като строителен елемент, например покрив или стена. 
Подобно съчетаване на функциите увеличава значително икономическата целесъобразност от употребата на слънчеви колектори.

Оценка на потенциала на слънчевата радиация в България
Средногодишното количество на слънчево греене за България е около 2150 часа, а средногодишния ресурс слънчева радиация е 1517 kWh m². Като цяло се получава общо количество теоретически потенциал слънчева енергия падаща върху територията на страната за една година от порядъка на 13.103 ktoe. 
Като достъпен годишен потенциал за усвояване на слънчевата енергия може да се посочи приблизително 390 ktoe (като официален източник за оценка на потенциала на слънчевата енергия се използва проект на програма PHARE, BG9307-03-01-L001, „Техническа и икономическа оценка на ВЕИ в България”. В основата на проекта са залегнали данни от Института по метеорология и хидрология към БАН, получени от всичките 119 метеорологични станции в България, за период от над 30 години). 
След анализ на базите данни е направено райониране на страната по слънчев потенциал и България е разделена на три региона в зависимост от интензивността на слънчевото греене (виж. Фигура 4).

Фигура 4. Карта за теоретичния потенциал на слънчевата радиация в България

Интерес от гледна точка на икономическата ефективност при използване на слънчевите термични инсталации предизвиква периода късна пролет-лято-ранна есен, когато основните фактори, определящи сумарната слънчева радиация в България са най-благоприятни. Основният поток на сумарната слънчева радиация е в часовете около пладне, като повече от 70% от притока на слънчева енергия е в интервала от 9 до 15 часа, който се приема като най-активен по отношение на слънчевото греене. За този период може да се приеме осреднена стойност на слънчевото греене около 1080 h, среден ресурс на слънчевата радиация – 1230 kWh/m² и КПД на неселективни слънчеви панели ~66%.
На база проведени експерименти у нас може да се твърди, че при селективен тип колектор специфичното преобразуване на слънчевата енергия за една година е 583 kWh/m², а за неселективен тип - 364 kWh/m². (Следователно ефективността на преобразуване на слънчева енергия от селективната инсталация е 38% по-голямо от това на неселективната.) Въпреки това у нас до сега са намерили приложение предимно неселективните слънчеви термични системи за топла вода за битови нужди на жилищни, обществени и стопански обекти и системи за сушене на дървен материал и селскостопански продукти.
Към момента в страната има инсталирани слънчеви термични инсталации с обща площ около 260.000 м², със сумарна инсталирана мощност около 200 MW(t). Към 2015 година нарастването на общата площ на инсталираните слънчеви термични колектори се очаква да достигне 470 м² със сумарна инсталирана мощност около над 350 MW(t). Слънчевите технологии изискват сравнително високи инвестиции, което се дължи на ниските коефициенти на натоварване, както и на необходимостта от големи колекторни площи. 

Усвояването на икономически изгодния потенциал на слънчевата енергия реално може да се насочи първоначално към сгради държавна и общинска собственост, които използват електроенергия и течни горива за производство на гореща вода за битови нужди. Очаква се и значително повишаване на интереса от страна на жителите на панелни сгради, които освен мерките по подобряване на термичната изолация на сградата да инсталират и слънчеви колектори за топла вода. Увеличава се използването на слънчевите термични колектори в строителството на хотели, ресторанти и др.
Състоянието в община Ивайловград 

Слънчеви термосоларни системи

В този раздел е направена оценка на теоретичния и техническия потенциал на „активната” слънчева енергия – слънчеви термосоларни системи или инсталации за топла вода.

Тъй като техническият потенциал е много голям, в разработката е представена прогнозна оценка на пазарния потенциал. Оценката за средногодишното топло производство е направена за плоски слънчеви колектори със селективно покритие и средногодишен КПД, ηт = 0,35.

Данните за района на община Ивайловград са показани на Фигура 5. 

Фиг.5. Данни за слънчевата радиация през годината за община Ивайловград.

Децентрализираното производство на топлинна енергия (какъвто е случая) от ВЕИ към момента не се стимулира от държавата. Поради тази причина въвеждането на тази технология изисква предварително технико-икономическа оценка за всеки един обект поотделно. 

5.2.5.2. Слънчеви фотоволтаични инсталации

Генерирането на електроенергия от слънчеви фотоволтаици е една съвременна и свръхмодерна енергийна технология. Слънчевата фотоволтаична електроенергия, въпреки бързо падащите цени, остава много зависима от преференциални условия. 
През 2004 година в света са инсталирани около 927 MW слънчеви фотоволтаични нови мощности, което е ръст от 62% в сравнение с предходната година. След 2010 година се очаква инсталираните ежегодно мощности в света да достигнат 3200 MW. 
Поради високата цена на произведената електроенергия от плоскопанелни фотоволтаични елементи, галиево-арсенидни фотоволтаични панели, хелиостатни ТЕЦ с френелова оптика и др., потенциалът на този вид системи към момента за България се смята за ограничен. 
По-интензивното им въвеждане с цел развитие на технологиите и екологично въздействие засега може да става само с непазарни механизми за стимулиране (напр. специални изкупни тарифи). 
При този подход трябва сериозно да се анализира екологичното въздействие от използването на такива технологии, основно поради дългосрочно ангажиране на селскостопански площи. 

Препоръчително е урбанизираното интегриране на фотоволтаични инсталации към покриви или фасади на сградите, както и двуфункционалното им използване-интегрирани към строителни панели или с директното им използване за покриви на помещения или паркинги. 

Трябва сериозно да се анализира и въздействието на масовото използване на фотоволтаични инсталации върху цената на електроенергията. 
До 2015 година България в най-оптимистичния вариант може да достигне днешното ниво на водещата в това отношение страна-членка на ЕС, Германия (близо 0,1% от общото производство на електроенергия през 2003 г.). Това означава да достигнем прогнозно ниво за производството на електроенергия от фотоволтаични слънчеви системи през 2015 година 43 GWh (3,7 ktoe).
Състоянието в община Ивайловград

Общината има много добри фотоелектрически параметри и подходящо изложение, което я прави обект на сериозен инвеститорски интерес за изграждане на фотоволтични централи. 
За да се направи достоверна оценка от гледна точка на прогноза на инсталирани мощности е необходимо да се получат реални данни за разполагаеми площи. Особено внимание трябва да се обърне при проучването на плоски покриви с големи площи.

Община Ивайловград може да предостави неизползваеми общински земеделски земи за проучване за изграждане на фотоволтаични централи. Това е един серозен ресурс за привличане на инвеститорски интерес.

5.2.6. Вятърна енергия

В Европа и света

Масовото приложение на вятърната енергия като енергиен източник започва през 80-те години в Калифорния, САЩ. След 1988 г. тази технология навлезе и на енергийния пазар в Западна и Централна Европа. 
Според последните прогнози на Европейската ветроенергийна асоциация се наблюдава тенденция на засилено развитие на използването на вятърна енергия в Европа. Очаква се инсталираната мощност от 28 400 MW през 2003 г. да достигне до 75000 MW през 2010 г. и 180000 MW през 2020 г. През 2020 г. електричеството, генерирано от вятърните турбини, ще покрива нуждите на 195 милиона европейци или половината от населението на континента. Според прогнозите на EUROSTAT потреблението на вятърна енергия в ЕС през 2010 г. ще достигне 10 000 ktoe.

В България

Вятърната енергетика към момента има незначителен принос в брутното производство на електроенергия в страната. Инсталираните вятърни мощности са: за 2005 г. – 13 MW, за 2007 г. – 29 MW, за 2008 г. – 53 MW, за 2009 г. – 113 MW. Прогнозната инсталирана мощност за 2010 г. е над 300 MW. Това показва, че вятърната енергетика в България в последните години се развива експоненциално.

Оценка на потенциала на ветровата енергия

Критериите, на базата на които се прави обобщена оценка на енергийния потенциал на вятъра, са неговата посока и средногодишната му скорост. За целите на програмата са използвани данни от проект BG 9307-03-01-L001, “Техническа и икономическа оценка на ВЕИ в България” на програма PHARE, 1997 година, получени от Института по метеорология и хидрология към БАН (119 метеорологични станции в България, регистриращи скоростта и посоката на вятъра). Данните са за период от над 30 години и са от общ характер. На тази база е извършено райониране на страната по ветрови потенциал, (фиг. 6).

На територията на България са обособени четири зони с различен ветрови потенциал, но само две от зоните представляват интерес за индустриално преобразуване на вятърната енергия в електроенергия: 5-7 m/s и >7 m/s.Тези зони са с обща площ около 1430 км², където средногодишната скорост на вятъра е около и над 6 m/s. Тази стойност е границата за икономическа целесъобразност на проектите за вятърна енергия. Следователно енергийният потенциал на вятъра в България не е голям. Бъдещото развитие в подходящи планински зони и такива при по-ниски скорости на вятъра зависи от прилагането на нови технически решения.

Фиг. 6. Картосхема на ветровия потенциал в България

Въз основа на средногодишните стойности на енергийния потенциал на вятърната енергия, отчетени при височина 10 м над земната повърхност, на територията на страната теоретично са обособени три зони с различен ветрови потенциал:
Зона А: зона на малък ветроенергиен потенциал – включва равнинните части от релефа на страната (Дунавската равнина и Тракия), долините на р. Струма и р. Места и високите полета на Западна България. Характеристики на тази зона са:

· средногодишна скорост на вятъра: 2-3 m/s;
· енергиен потенциал: 100 W/m²; (т.е. по-малко от 1 500 kWh/m² годишно);
· средногодишната продължителност на интервала от скорости ∑ τ 5-25 m/s в тази зона е 900 h, което представлява около 10% от броя на часовете през годината (8760 h). 

Зона B: зона на среден ветроенергиен потенциал – включва черноморското крайбрежие и Добруджанското плато, част от поречието на р. Дунав и местата в планините до 1000 м надморска височина. Характеристиките на тази зона са:
· средногодишна скорост на вятъра: 3 – 6 m/s;
· енергиен потенциал: 100 - 200 W/m²; (около 1 500 kWh/m² годишно);
· средногодишната продължителност на интервала от скорости ∑ τ 5-25 m/s в тази зона е 4 000 h, което е около 45% от броя на часовете в годината (8760 h).

Зона С: зона на висок ветроенергиен потенциал – включва издадените в морето части от сушата (н. Калиакра и н. Емине), откритите планински била и върхове с надморска височина над 1 000 м. Характеристики на тази зона са:

· средногодишна скорост на вятъра: над 6 - 7 m/s;
· енергиен потенциал: 200 W/m²; (над 1 500 kWh/m² годишно);
· средногодишната продължителност на интервала от скорости ∑ τ 5-25 m/s в тази зона е 6600 h, което е около 75% от броя на часовете в годината (8760 h).

Трябва да се отбележи, че средногодишната скорост на вятъра не е представителна величина за оценката на вятъра като източник на енергия. За да се направят изводи за енергийните качествата на вятъра, е необходимо да се направи анализ на плътността на въздуха и на турбулентността в около 800 точки от страната. В резултат на данните от направените измервания на височина 10 м над земната повърхност е извършено райониране на страната по представената картосхема (фиг. 6). 
Метеорологичните данни се отнасят за движението на въздушните маси на височина 10 метра над земната повърхност. В последните години производството на ветрогенератори в света е с височини на мачтата над 40 м, което налага определянето на потенциала на вятъра на по-големи височини от повърхността на терена. Мегаватовите вятърни турбини се инсталират на височина над 80 м над терена. За определяне на скоростта на вятъра на по-голяма височина от 10 м е разработена методика от Националния институт по метеорология и хидрология при БАН, използваща математическо моделиране за вероятната скорост на вятъра.

За да се добие информация за избор на площадки за изграждане на ветроенергийни централи е необходимо да се проведат детайлни анализи със специализирана апаратура и срок 1-3 години. 
Редица фирми в България вече разполагат с апаратура и методика за извършване на оценка за това дали дадена площадка е подходяща за изграждане на вятърна електроцентрала. На тази база може да се определи оптималният брой агрегати и големината им на конкретна площадка. При такава оценка се извършва замерване на скоростта и посоката на вятъра, а също и температурата на въздуха чрез измервателни кули с височина 30, 40 и 50 м. 
В резултат на проведените измервания се анализират:

· роза на ветровете;
· турбулентност;
· честотно разпределение на ветровете;
· средни стойности по часове и дни.
Използва се математически модел за пресмятане на скоростта на вятъра във височина, изчислява се количеството произведена енергия за определена мощност на генератора и се извършва оптимален избор на ветрогенератор. 
След извършен анализ на техническия потенциал на вятърната енергия е установено, че единствено зоните със средногодишна скорост на вятъра над 4 m/s имат значение за промишленото производство на електрическа енергия. Това са само 3,3% от общата площ на страната (нос Калиакра, нос Емине и билото на Стара Планина). Трябва да се отбележи обаче, че развитието на технологиите през последните години дава възможност да се използват мощности при скорости на вятъра 3.0 – 3.5 m/s.

Нито една институция в България към момента не разполага с актуални данни за плътността и турбулентността на въздушните потоци на височини над 10 м над земната повърхност. Ето защо, към момента с данните, които са на разположение (от Института по хидрология към БАН), е трудно да се направи избор на конкретни площадки за вятърни електроцентрали на територията на страната. Необходимо бъдещите инвеститори в централи с вятърна енергия предварително да вложат средства за проучване на потенциалните площадки с професионална апаратура.

Разпределението на максималния ветрови потенциал пряко зависи от характеристиките на вятъра в съответната точка на измерване. Анализите показват, че на височини над 50 м. над земната повърхност, ветровият потенциал е 2 пъти по-голям. 
При височина 10 м над земната повърхност, физическия потенциал на вятърната енергия за страната ни възлиза на 75.103 ktoe.
Състоянието в община Ивайловград 
Почти цялата територия на община Ивайловград попада в зоната на технологично неизползваемия към момента вятърен потенциал със средна годишна скорост под 4 м/сек.

Въпреки това, по индикативни данни от измервания съществуват зони в района на с. Попско със скорости над 5 м/сек. За техническото му използване трябва да се направят измервания на конкретното място. 
От друга страна с развитие на технологиите става възможно използване на вятър с по-ниска скорост. 

6. Опазване на околната среда

Връзката между увеличаване на произведената енергия от ВЕИ и опазването на околната среда е пряка, тъй като ВЕИ в значително по-малка степен спрямо конвенционалните горива влияят негативно върху компонентите на околната среда. Важен ефект от тяхното внедряване е и ограничаването на емисиите на парникови газове в атмосферния въздух, което спомага за изпълнението на задълженията на страната ни по протокола от Киото. 
7. Общинска програма за насърчаване на използването на ВЕИ (ОПНИВЕИ)

7.1. Информационна основа на ОПНИВЕИ

Информационна основа за разработването на ОПНИВЕИ са:

· актуализиран документ за изпълнение на общински план за развитие на Община Ивайловград 2007-2013 г.;
· информация и данни, получени от национални и регионални институции и организации;
· информация и данни, поучени от община Ивайловград.

По време на изпълнение на ОПНИВЕИ, базата данни ще бъде редовно поддържана, и актуализирана, за да може да се следят динамично променящите се параметри, определящи потенциала на ВЕИ и тяхната приложимост в общината.
7.2. Приоритетни направения за прилагане на мерки по ВЕИ

Общината, принципа на общинската собственост, е заинтересована от въвеждане на мерки за използване на ВЕИ, с което ще се редуцират разходите за енергия и ще се подобрява екологичната среда. Техническите мероприятия, приложими в този сектор, са както изискващи сериозни финансови ресурси, така и не изискващи, или изискващи ограничено финансиране (организационни мерки).

7.2.1. Избрани приоритетни целеви групи

Приоритетите на програмата за енергийна ефективност са определени по метода на целевите групи. Целевите групи обединяват крайни потребители със сравним модел на потребление на енергията. Този метод се основава на постепенно пресяване на възможните обекти за въздействие и избор на приоритети, като по този начин се пестят ресурси от време и средства. Методът на приоритетните целеви групи е обективен и надежден.

В община Ивайловград е събрана информация за общинските целеви групи по сектори:

· общински сгради;
· улично осветление;
· личен сектор;
· бизнес сектор. 

7.2.1.1. Сектор „Административни общински сгради”

Общинските административни сгради в община Ивайловград са в незадоволително състояние по отношение на енергийна ефективност. От административните сгради на територията на общината, сградата на общинската администрация е един от най-големите консуматори, както на ел.енергия, така и на горива. 
За подобряване на комфорта в сградите и с цел намаляване на разхода на енергии, най-вече на гориво през отоплителния сезон, е наложително да се приложат както енергоспестяващи мероприятия, така и да се приложат мерки по ВЕИ.
7.2.1.2. Сектор „Улично осветление”

Уличното осветление е един от основните консуматори на ел. енергия за общината. Възможностите за приложение на ВЕИ в този сектор е прилагане на LED осветителни тела с фотосоларни панели и акумулатори, с което ще се реализират съществени енергийни икономии. Поради високата цена на тези съоръжения, е необходимо да се търсят програми с гарантово финансиране.

7.2.1.3. Личен сектор

Личният сектор обхваща преди всичко частните жилища на жителите на общината. Преобладаващата част от жилищния сграден фонд е амортизиран и се нуждае от прилагане на енергоспестяващи мерки предимно топлоизолация, което може да се комбинира с прилагане на 
ВЕИ технологии. Най-използвания ВЕИ ресурс тук е консумация на биомаса, преди всичко дърва за горене. 

Потенциал за приложение на ВЕИ технологии в личния сектор: 

· най-голям потенциал за внедряване на ВЕИ технологии в личния сектор има при използване на термосоларни колектори за топла вода; 
· има сериозен потенциал за замяна на съществуващите амортизирани, нискоефективни горивни инсталации (печки) със съвременни горивни системи, с което може да се реализира до 100% повишаване на енергийната ефективност;
· възможно на южните скатове от покривите на жилищата да се поставят фотоволтаични инсталации с малки мощности до 10 KWp. Въпреки малките единични мощности, при по-масово приложение на тази технология може да се генерира голяма сумарна мощност.
7.2.1.4. Бизнес сектор

Бизнес секторът е този, който може да оценени инвестиционния потенциал в сектора на ВЕИ и да реализира мащабни проекти в сферата на:

· оползотворяване на биомасата (изграждане на горивни системи на биомаса);
· изграждане на мащабни фотоволтаични инсталации (с инсталирана мощност от няколко MWp);
· изграждане на вятърни централи; 
· изграждане на инсталации за биогаз;
· изграждане на слънчеви въздухонагреватели за сушене в селското стопанство. 

Община Ивайловград разполага с добър потенциал от ВЕИ, което е едно голямо богатство, с нарастваща стойност в бъдеще. За това той трябва да се развива и използва разумно.
8. Стратегическа цел, приоритети и цели на ОПНИВЕИ

Недостатъчните мерки за енергийна ефективност и ВЕИ, прилагани в общината през последните години, води до нарастващи и ненужно големи разходи за енергопотребление и до негативно екологично въздействие. Това налага задължително прилагането на енергоефективни мерки и ВЕИ технологии, не само за намаляване на разходите, но и за повишаването на жизненото равнище и комфорта на потребителите на енергия и подобряване на екологичната обстановка.

Стратегическа цел на програмата за насърчаване на използването на ВЕИ е създаване на предпоставки за превръщане на община Ивайловград в енергийно ефективна и екологична община:
Приоритет №1: Намаляване на консумацията на енергия в общинския сектор чрез използване на ВЕИ. 

Цел 1.1: Намаляване на консумацията на енергия в общинските сгради чрез използване на ВЕИ. 

Очаквани резултати: 
· намаляване на разходите на горива и енергия с 5 % годишно; 
· намаляване емисиите от СО2 с 5% годишно и постигнат екологичен ефект; 
· подобрен комфорт на обитаване в обновените сгради.
Инвестиционни проекти: 

1.1.1. Инсталиране до 2018 г. на термосоларни инсталации за топла вода на общински сгради с целогодишно използване (детски и социални заведения). 

Приоритет № 2: Намаляване на консумацията на енергия в частния сектор чрез използване на ВЕИ. 

Цел 2.1: Насърчаване на използването на ВЕИ в жилищата на територията на общината. 

Очаквани резултати: 

· намаляване на годишния разход на енергия от населението средно с 3% годишно; 
· намаляване на емисиите парникови газове и постигане на екологичен ефект; 
· подобрен комфорт на обитаваните сгради. 

Неинвестиционни дейности: 

2.1.1. Провеждане на общинска информационна кампания за: 

· насърчаване на използването на ВЕИ жилищни сгради, особено термосоларни колектори, икономически и екологични ползи; 

· информиране на жителите на общината за възможни финансови схеми за реализиране на частни проекти ВЕИ.
Приоритет №3: Повишаване на използването на ВЕИ от местния бизнес.
Цел 3.1: Насърчаване на използването на ВЕИ в предприятията на територията на общината. 

Очаквани резултати: 

· намаляване на консумацията на енергия в промишления сектор с 10% до 2018 г.;
· намаляване на емисиите парникови газове и постигане на екологичен ефект;
· повишаване на конкурентоспособността на бизнеса.
Цел 3.2: Насърчаване на бизнеса и привличане на инвеститори за изграждане на големи ВЕИ инсталации на територията на общината. 


Неинвестиционни дейности: 

3.2.1. Популяризиране на източници за финансиране на ВЕИ проекти. 

3.2.2. Привличане на инвеститори и създаване на публично-частно партньорство (ПЧП). 

Инвестиционни проекти: 

3.2.3. Изграждане до 2018 г. на фотоволтаични инсталации на територията на общината с сумарна инсталирана мощност до 370 кWp, инсталирани, на покриви, или върху площи неизползвани за селскостопанск дейност.
3.2.4. Изграждане до 2018 г. на една ветроелектрическа централа с инсталирана мощност 32 MW.
Приоритет №4: Въвеждане на система за управление на енергията на територията на общината, вкл. ВЕИ. 

Цел 4.1: Изграждане на общински капацитет с кадри, специализирани в сферата на ЕЕ и ВЕИ.
Очаквани резултати: 

· обучени общински ръководители и специалисти за работа в общинската администрация в областта на ЕЕ и ВЕИ;

Неинвестиционни дейности: 

4.1.1. Осъществяване на обучения на общински ръководители и специалисти в сферата на ЕЕ и ВЕИ за работа в общинската администрация.

Цел 4.2. Мобилизиране на обществена подкрепа за изпълнение на програмите по ЕЕ и ВЕИ енергийната програма на основата на широко партньорство с бизнеса и организации на гражданското общество.
Очаквани резултати: 

· осигурена широка обществена подкрепа за изпълнението на общинските програми по ЕЕ и ВЕИ;
· установено трайно партньорство между Общинска администрация, бизнеса и гражданите;
· въведена система за енергийно управление на територията на общината.
Неинвестиционни дейности: 

4.2.1. Подготовка и провеждане на широка разяснителна кампания сред населението и местния бизнес за целите на общинските програми по ЕЕ и ВЕИ и за необходимостта от партньорство между участниците в нейното изпълнение. 

4.2.2. Въвеждане на постоянно наблюдение, анализ и оценка на състоянието на изпълнението на общинските програми по ЕЕ и ВЕИ и публикуване на периодични информации.

9. Оценка на ресурсното обезпечаване на поставените цели

9.1. Кадрово обезпечаване

Кадровото обезпечаване на изпълнението на ОПНИВЕИ е незадоволително към момента, имайки предвид количеството и качеството на предстоящите дейности по Програмата. В рамките на приоритетна ос 4, цел 4.1 са предвидени мерки за създаване на общински капацитет в сектора на ЕЕ и ВЕИ, който да изпълнява дейностите по общинските програми по ЕЕ и ВЕИ. Дейностите по двете програми са взаимно свързани и взаимно допълващи се. Обученията на специалистите от общината могат да се реализират чрез използване на проекти по Оперативните програми. 

9.2. Финансово обезпечаване на проекти за оползотворяване на ВЕИ

По-долу са посочени множество възможности за финансиране, с различни от общинския бюджет източници, вкл. безвъзмездно финансиране на проекти в сферата на ВЕИ. 

9.2.1. Структурни фондове на ЕС 

9.2.1.1. Програма за развитие на селските райони

Мярка 311 - Наредба №30 от 11.08.2008 г. за условията и реда за предоставяне на безвъзмездна финансова помощ по мярка „Разнообразяване към неземеделски дейности” от Програмата за развитие на селските райони за периода 2007-2013 г.

Производство на енергия от възобновяеми източници:

· производство на биогорива от биомаса;

· производство на биогаз; когенератори на биогаз.
Мярка 312 - Наредба №29 от 11.08.2008 г. за условията и реда за предоставяне на безвъзмездна финансова помощ по мярка „Подкрепа за създаване и развитие на 

микропредприятия” от Програмата за развитие на селските райони за периода 2007–2013 г.
Производство на енергия от възобновяеми източници

9.2.1.2. Оперативна програма „Регионално развитие”

ОП „Регионално развитие” е насочена към изпълнение на един от основните национални стратегически приоритети на Националната стратегическа референтна рамка – „поддържане на балансирано териториално развитие”. Стратегията на програмата е засилване на конкурентоспособността и привлекателността на регионите и намаляване различията в развитието, чрез подобряване на индустриалната, жилищната, социалната, природна и културна среда. Програмата дава предимство на проекти, които са насочени към преодоляване на съществуващия енергиен дефицит, чрез използване на възобновяеми енергийни източници.

Допустими дейности по операция 4.2. в областта на ВЕИ:
· събиране на данни, изследвания и анализи на тенденциите в развитието;
· обмен на ноу-хау и най-добри практики и придружаващите ги анализи, свързани с ВЕИ;
· разработване на портали/виртуални мрежи за обмен на най-добри практики, интернет-базирани   средства и електронни бази данни за споделен обмен на най-добрите практики и тенденции в развитието;
· анализи на най-добри практики и критерии (benchmarking analyses) при предоставянето на услуги;
· разработване на бъдещи стратегически проекти и планове за действия;
· обучения, семинари, конференции, учебни посещения, съвместни срещи, включващи и социално-икономическите партньори (университети, НПО, бизнес сдружения, синдикати и т.н.);
· иновационни стратегии и стратегии за превенция на риска;
· разпространение на информация и кампании за повишаване на информираността на населението;
· разработване на материали за дистанционно обучение и дискусионни форуми;
· въвеждане на иновационни подходи (пилотни проекти);
· предоставяне на консултации и услуги, свързани с конкретен обмен;
· разпространение на резултатите.

9.2.1.3. Програма „Интелигентна енергия – Европа”

Европейската програма "Интелигентна енергия за Европа" предоставя безвъзмездно финансиране на проекти на български организации за създаване на политически и пазарни условия за енергийна ефективност и използването на ВЕИ в рамките на Програмата за конкурентоспособност и иновации (CIP). Програмата ще действа и през следващите години, като общият бюджет на програмата за периода 2007-2013 е в размер на 727 млн. €.

Основен приоритет са нови и възобновяеми енергийни източници (ALTENER). В рамките на този приоритет се финансират проекти по: добиване наелектроенергия от ВЕИ; използване на възобновяема енергия за отопление/охлаждане; дребномащабни инсталации за възобновяема енергия на сградите; проучвания и добив на биогорива; нови технологии и обмен на опит, като резултатите са видими на територията на целия Европейски съюз.

9.2.1.4. ELENA

Безвъзмездно финансиране от страна на Европейската инвестиционна банка и Европейската комисия на местни и регионални власти при подготовката на инвестиционни програми за енергийна ефективност и възобновяеми енергийни източници (ВЕИ). 

ELENA (European Local Energy Assistance) осигурява техническа помощ за структуриране и изпълнение на проектите. 
ELENA да покрива до 90% от разходите за техническа подготовка на инвестиционните програми. Покриват се средства за предварителни проучвания, за структуриране на програми и бизнес планове, за одити, тръжни процедури и договори, за създаване на групи за управление на проекта, за разходи по ДДС, ако бенефициентът не може да ги възстанови. 
Инструментът ELENA може да се ползва от местни и регионални власти, обществени органи или група органи от държавите, които подлежат на подпомагане по програма „Интелигентна енергия Европа".

Предварително изискване към получателите на средства е съответната инвестиционна програма да съдейства за постигане на евроцелите „20-20-20" (до 2020 г. да се намалят с 20% вредните парникови емисии, делът на ВЕИ в общото потребление на енергия да достигне 20% и още толкова да е спестената енергия като цяло). 

9.2.1.5. Публично-частно партньорство (ПЧП)

Отчитайки Европейското законодателство, практика и счетоводно третиране, ПЧП е дългосрочно договорно отношение между лица от частния и публичния сектор за финансиране, построяване, реконструкция, управление или поддръжка на инфраструктура с оглед постигане на по-добро ниво на услугите, където частният партньор поема строителния риск и поне един от двата риска – за наличност на предоставяната услуга или за нейното търсене. 
ПЧП плащанията, свързани с ползването на предоставяната от частния партньор публична услуга, са обвързани с постигане на определени критерии за количество и качество на услугата. Общинската администрация (като потребител на услуги) има право да редуцира своите плащания, както би го направил всеки „обикновен клиент” при непредоставяне на необходимото количество и качество на услугата.

Успешното изпълнение на проекти чрез публично-частни партньорства в община Ивайловград се обуславя от наличието на следните предпоставки:

· наличие на решение на ОС за осъществяване на ПЧП проекти;
· наличие на обществена подкрепа за осъществяването на проекти със значим обществен интерес;
· наличие на законодателна рамка подходяща за прилагане на ПЧП модели;
· провеждане на открита и прозрачна тръжна процедура в съответствие със съществуващите най-добри практики; 
· изработване на механизъм за сравнение с публичните разходи за осъществяване на проекта (доказване на по-добра стойност на вложените публични средства);
· наличие на механизми за плащане на предоставяната услуга съобразени с обществените възможности и нагласи (преценка на обществена нагласа и възможности за плащане на такси, прецизно определяне на нивото на таксите);
· съществуване на достатъчен капацитет в публичните органи отговарящи за осъществяване на инфраструктурни проекти.

9.2.1.6. ЕСКО услуги

ЕСКО компаниите са бизнес модел, който се развива в България от няколко години. ЕСКО компаниите се специализират в предлагането на пазара на енергоспестяващи услуги. Основната им дейност е свързана с разработването на пълен инженеринг за намаляване на енергопотреблението. Този тип компании влагат собствени средства за покриване на всички разходи за реализиране на даден проект и получават своето възнаграждение от достигнатата икономия в периода, определен като срок на откупуване. Договорът с гарантиран резултат е специфичен търговски договор, регламентиран с чл. 38 от Закона за енергийната ефективност (Обн. ДВ. бр.98 от 14 Ноември 2008 г., изм. ДВ. бр.6 от 23 Януари 2009 г., изм. ДВ. бр.19 от 13 Март 2009 г., изм. ДВ. бр.42 от 5 Юни 2009 г., изм. ДВ. бр.82 от 16 Октомври 2009 г., изм. ДВ. бр.15 от 23 Февруари 2010 г., изм. ДВ. бр.52 от 9 Юли 2010 г., изм. ДВ. бр.97 от 10 Декември 2010 г., изм. ДВ. бр.35 от 3 Май 2011 г., изм. ДВ. бр.38 от 18 Май 2012 г., изм. ДВ. бр.15 от 15 Февруари 2013г., изм. и доп. ДВ. бр.24 от 12 Март 2013г.). 

Намаляване разходите за горива, енергия и други консумативи и повишаването на комфорта в сградите държавна или общинска собственост, могат да са предмет на договори за управление и експлоатация и/или проектиране, доставка и монтаж. Могат да бъдат реализиране някои от следните схеми:

Договор с гарантиран резултат

При този вид договори фирмата за енергийни услуги гарантира минимално ниво на икономии. Постигнатите допълнителни ефекти над гарантираните се разпределят дялово между страните или се капитализират само в една от тях. Частният сектор поема риска, при условие, че не бъдат постигнати минималните гарантирани икономии да не възвърне инвестициите си. 

Финансиране: Финансовите средства за осъществяване на подобен тип проекти могат да са собствени средства на частния сектор, привлечени средства, финансиране от трета страна.

Зелени инвестиции – механизъм на Протокола от Киото

Съгласно Закона за енергетиката (ЗЕ), се създава вътрешна българска система за издаване и търговия със зелени сертификати. За всяко месечно произведено количество електричество от възобновяеми енергийни източници (ВЕИ), производителят му получава зелен сертификат, който е безналична ценна книга и се издава и регистрира от ДКЕВР. Съгласно чл. 163 от ЗЕ, производителите на електроенергия от възобновяеми източници, като вятър, вода, слънце, биомаса, геотоплина и т.н., ще могат да продават произведената електроенергия на преференциални цени.

Финансиране от НФЕЕ

Фонд "Енергийна ефективност" (ФЕЕ) е юридическо лице, създадено по силата на Глава 4, раздел І от  Закона за енергийна ефективност (ЗЕЕ) от 2004 г. ФЕЕ управлява финансови ресурси, получени от Република България от Глобалния Екологичен Фонд (ГЕФ) с посредничеството на Международната банка за възстановяване и развитие (МБВР) и от други донори.
Финансиране от търговски банки

Кредитна линия на ЕБВР за проекти за енергийна ефективност и възобновяеми енергийни източници от: 

· ВЕЦ; 
· слънчеви инсталации; 
· вятърни централи; 
· биомаса; 
· геотермални инсталации; 
· инсталации с биогаз.

10. SWOT анализ

В SWOT анализа са посочени синтезирано основните фактори, влияещи върху процеса на насърчаване на използването на ВЕИ – вътрешни фактори – силни и слаби страни и външни фактори – възможности и заплахи.                                                            

SWOT анализ 
	Силни страни
	Слаби страни

	Наличие на относително добър потенциал на ВЕИ в общината.
Добре структуриран и балансиран енергиен сектор.
Добри комуникации и инфраструктура.
Политическа воля от местната власт за насърчаване използването на ВЕИ.

	Липса на достатъчен капацитет в местната администрация в сферата на ВЕИ.
Недостатъчни финансови ресурси за провеждане на местната политика в областта на ВЕИ.

Отсъствие на достатъчно специализирани организации, фирми и специалисти в общината за разработване и изпълнение на проекти в сферата на ВЕИ.


	Възможности
	Заплахи

	Европейско и национално законодателство стимулиращо производството и потреблението на електроенергия от ВЕИ.
Наличие на национални и европейски програми за насърчаване използването на ВЕИ.
Наличие на организации на фирми и специалисти в общината и региона с опит в разработване и изпълнение на проекти в сферата на ВЕИ.
Наличен ресурс за привличане на местни и чуждестранни инвестиции.
Потенциал за създаване на нови работни места.

Потенциал за съхранение на екологията и намаляване на въглеродните емисии.


	Липса на достатъчен собствен ресурс за реализиране на ефективна общинска политика за насърчаване използването на ВЕИ и реализиране на конкретни проекти.
Непоследователна национална политика в областта на ВЕИ, влияеща върху инвестиционния интерес в сектора.
Възможна бъдеща промяна на националната политика за насърчаване използването на ВЕИ.




11. Оценка на риска

Рисковете за реализиране на програмата за насърчаване на използването на ВЕИ могат да бъдат обособени в следните групи:

· ресурси - свързани с устойчивост на доставките (наличието) на енергоносители, биомаса, водни ресурси и др.;
· технически - включващи: разработване и изпълнение на инвестиционни проекти;
· инвестиционни - включващи: цена, себестойност, финансиране;
· експлоатационни - дали ще бъдат постигнати заложените резултати (напр. планираната себестойност на топлоенергията от ВЕИ, риск свързан с функционирането на обекта); 
· околна среда и възприемане - въздействие към околната среда; естетическо възприятие;
· политически – свързани с промяна на националната политика по отношение на ВЕИ.

Оценката на рисковете е направена по 10 степенна скала. Най-големият риск е оценен с 10 и обратно. 
Резултатите от оценката на рисковете при централизирано производство на електроенергия от ВЕИ (ветрова енергия, фотоволтаика, малки ВЕЦ) са представени в Таблица 4.                                                                                                        
                                                                                                                                       Таблица 4.

	Индекс
	Ресурс от ВЕИ
	Стойност
	Технически
	Стойност
	Инвестиционни
	Стойност



	Показатели
	Благоприятни 

климатични 

условия в т.ч. 

слънчева 

радиация, водни 

ресурси, ветрови 

потенциал.
	0
	Изготвяне на

работни проекти

по всички части


	4
	Цена на 

технологията


	3

	
	
	
	Качество на 

оборудване
то
	3
	Себестойност на 

произвежданата 

електроенергия


	3

	
	
	
	Качество на 

монтажа


	3
	Осигуряване на 

инвестиции


	2

	
	
	
	Настройка на 

инсталацията


	4
	
	

	
	
	
	Достъп и 

свързване към 

мрежата
	4
	
	

	
	
	
	Достъп до 

терена


	8
	
	

	Средно 
	
	2
	
	5,17
	
	2,67

	Индекс
	Експлоатация
	Стойност


	Околна среда 

Възприемане

	Стойност


	Политики
	Стойност



	Показатели
	Надеждност на 

технологията


	4
	Възприемане от обществеността
	1
	Промяна на 

Законодателство
то (ЗЕ)


	2

	
	Експлоатационни

разходи


	4
	Влияние върху 

местната 

икономика


	0
	Промяна на 

механизма за 

изкупуване на 

енергията от ВЕИ


	8

	
	Честота на 

обслужването


	4
	Влияние върху 

околната среда


	3
	Въвеждане на 

нови правила и 

наредби


	4

	
	Гарантиран 

период на 

експлоатация


	6
	
	
	
	

	
	Гарантиран 

резултат от 

експлоатацията


	7
	
	
	
	

	
	Показатели

Възможност за 

доставка на 

резервни части


	8
	
	
	
	

	Средно
	
	5,5
	
	2
	
	4,66


Резултатите от оценка на рисковете при производство на топлинна енергия (слънчеви инсталации за топла вода, геотермална енергия, биомаса) са представени в Таблица 5. 
                                                                                                                                       Таблица 5.

	Индекс


	Ресурс

от ВЕИ


	Стойност
	Технически
	Стойност
	Инвестиционни
	Стойност

	Показатели
	Биомаса,

геотермални 

ресурси, др.


	2
	Изготвяне на 

работни проекти 

по всички части
	4
	Цена на 

технологията


	4

	
	
	
	Качество на 

оборудването 


	3
	Себестойност на 

произвежданата 

топлоенергия


	5

	
	
	
	Качество на 

монтажа


	2
	Осигуряване на 

инвестиции


	6

	
	
	
	Настройка на 

инсталацията


	2
	
	

	Средно
	
	2
	
	2,57
	
	5

	Индекс
	Експлоатация
	Стойност
	Околна среда. Възприемане
	Стойност
	Политически
	Стойност

	Показатели


	Надеждност на 

технологията  
	4
	Възприемане от 

обществеността
	1
	Промяна на 

законодателството 

(ЗЕ)
	2

	
	Експлоатационни 

разходи


	4
	Влияние върху 

местната 

икономика


	0
	Промяна на 

механизма за 

изкупуване на 

енергията  


	8

	
	Честота на 

обслужването


	4
	Влияние върху 

околната среда


	0
	Въвеждане на нови 

правила и наредби


	4

	
	Гарантиран 

период на 

експлоатация


	3
	
	
	
	

	
	Гарантиран 

резултат от 

експлоатацията


	3
	
	
	
	

	
	Възможност за 

доставка на 

резервни части


	3
	
	
	
	

	Средно
	
	3,5
	
	1
	
	4,66


11.1. Управление на риска

В  Таблица 6 са дадени препоръки за управление на отделните видове рискове. Поради факта, че всеки отделен инвестиционен проект е уникален сам за себе си, се прави конкретна оценка на рисковете и се набелязват конкретни мерки за тяхното минимизиране.
                                                                                                                                       Таблица 6.

	
	Вид 

на

риска


	Управление


	Вид 

на

риска


	Управление


	Вид 

на

риска


	Управление



	Индекс


	Ресурс от ВЕИ


	Частично 

управляеми, чрез 

планиране на 

добива


	Техни
чески


	Технически

Референции за 

проектантския екип.

Референции за 

доставчика и на 

монтажната фирма.

Посещение на обекти 

извършени от 

технически екипи.


	Инвестициони


	Прединвестиционни 

анализи. Оценка на 

статичните и динамични 

финансово-
икономически 

показатели.

Оценка на пазарния 

потенциал



	Средно
	2
	
	2,75
	
	5

	Индекс


	Експлоатация


	Обучение на 

персонала.

Договори за 

гаранционна и 

извънгаранционна

поддръжка


	Околна среда.

Възприемане.


	ОВОС.

Превантивни дейности 

по време на 

изпълнението и 

експлоатацията.


	Политически 


	Неуправляем




Препоръка: За оценка на рисковете и мерките за тяхното минимизиране да се прилага индивидуален подход при всеки проект, като се използват препоръчаните критерии и показатели в Таблици 4, 5 и 6.

12. Разработване на местен устойчив енергиен план

В разработването на МУЕП трябва да участват всички заинтересовани страни и социални слоеве, в т.ч. и представители на финансовите институции. МУЕП трябва да отразява интересите на всички заинтересовани страни. В противен случай МУЕП ще бъде планът на консултанта, а не планът на заинтересованите страни.

Като дейности и цели той трябва да включва ВЕИ, енергийна ефективност и намаляване на емисиите на парникови газове. МУЕП е принципно нов подход при решаване на енергийните проблеми на общинско равнище и напълно отговаря на целите на ЕС: Меморандумът 20-20-20 (Намаляване на енергопотреблението с 20%, намаляване на емисиите на парникови газове с 20% и увеличаване използването на ВЕИ с 20%).

13. Наблюдение и оценка на общинската програма за насърчаване на използването ВЕИ

Изпълнението на ОПНИВЕИ е свързано с организирането и контрола на дейностите за насърчаване на използването на ВЕИ. Повече коментирани причини тези дейности трябва да се изпълняват и координират съвместно с дейностите по ЕЕ. Необходимо е да бъде създадено звено (или обособена дейност в отдел) за ЕЕ и ВЕИ, в което да влизат различни специалисти, работещи в тези сектори. Това звено ще отговаря за пропагандиране на сектора и провеждането на политика на общината за ЕЕ и ВЕИ и постигане на икономически и екологични ползи. То ще организира създаването и поддържането на информационна база за енергопотреблението в общината и бази данни по ЕЕ и ВЕИ. Звеното ще прави анализи и оценки и ще координира изпълнението на предвидените мероприятия. Изпълнението на конкретните мерки по програмата могат да се реализират и чрез привличане на външни специалисти чрез обществени поръчки. 

13. 1. Обучение и информиране

В осъзнаване на сериозността и отговорността на процесите, свързани с повишаване на енергийната ефективност в държавата, областната политика по ЕЕ и ВЕИ в община Ивайловград в частта „обучение и информиране” ще бъде ориентирана към ангажиране на специалисти с високо качество на професионалният им труд. Това е важно условие за гарантиране качеството на проектите. 
Съществена част от бъдещата дейност е свързана с прилагането на ЗЕЕ и ЗВАЕИБ и ще бъде посветена на мащабна обществена кампания за енергоспестяване, използване на ВЕИ и нова култура на потребление.

В изпълнение на Директива /91/ ЕС в новото българско законодателство залегнаха:

· нови норми за проектиране на отоплителни, вентилационни и климатични инсталации;
· задължителни обследвания за енергийна ефективност на енергоемки обекти с годишно потребление над границите, определени с Наредба за обследване за енергийна ефективност;
· задължително сертифициране на сгради държавна или общинска собственост в експлоатация, с обща полезна площ над 1000 м²;
· определяне на енергийните характеристики на сградите в съответствие със ЗЕЕ и предвидена от Закона наредба;
· законът за енергийната ефективност урежда и обществените отношения, свързани с провеждането на държавната политика за повишаване на енергийната ефективност и осъществяване на енергоефективни услуги.

Дейности, свързани с обучение и информиране:
· обучение по енергиен мениджмънт на служители от общинската администрация;
· информационни кампании за населението;
· специализирани информационни дни по ЕЕ;
· регионални и общински семинари;
· подкрепа на професионалното образование и обучение на територията на Община Ивайловград за подпомагане на учебния процес и други извънкласни дейности, свързани с усвояването на допълнителни знания по енергоспестяване, енергийна ефективност и ВЕИ;
· сътрудничество с експерти от водещи научни звена с доказан опит в разработване и прилагане на нови енергийни технологии по енергоспестяване, ВЕИ и управление на енергийни процеси;
· партньорство с фирми, предлагащи енергийно-ефективни услуги;
· участие в специализирани национални и регионални семинари по ЕЕ и ВЕИ на МЕЕР, АЕЕ и други организации.

13.2. Срокове за изпълнение на програмата

Изпълнението на Общинската програма за насърчаване използването на ВЕИ ще се осъществи за период от 10 (десет) години от 2019 до 2028 година. Ежегодно ще се изготвят планове за реализация на програмата, където ще се вземе под внимание финансовото осигуряване и тежест на програмата върху общинския бюджет, както във времето така и по отношение на различните източници на финансиране на програмата и възможност за нейното реално изпълнение. 
През всичките години на програмата текущо ще се изпълняват дейностите по събирането, обработването и анализ на информацията за състоянието и енергопотреблението на всички общински обекти. Тези дейности са важна основа за мониторинг на резултатите, актуализирането на общинската програма, както и за отчитането на резултатите от изпълнението на програмата.

13.3. Наблюдение и оценка на Програмата за насърчаване на използването на ВЕИ

Наблюдението и оценката на общинската програма за насърчаване на използването на ВЕИ трябва да се осъществява на две равнища.

Първо равнище: Осъществява се от общинската администрация по отношение на графика на изпълнение на инвестиционните проекти залегнали в годишните планове. 
По заповед на кмета на общината оторизиран представител на общинска администрация изготвя периодично доклади за състоянието на планираните инвестиционни проекти и прави предложения за актуализация на годишните планове. 
Докладва за трудности и предлага мерки за тяхното отстраняване. Периодично (поне един пъти в годината) се прави доклад за изпълнение на годишния план и се представя на Общинския Съвет. 

Второ равнище: Осъществява се от Общинския съвет. 

Общинският съвет в рамките на своите правомощия приема решения, относно изпълнението на отделните планирани дейности и задачи. 

14. Заключение

Изготвянето и изпълнението на общинската Програма за насърчаване на използването на ВЕИ за периода 2019 – 2028 г. е важен инструмент за регионално прилагане на държавната енергийна и екологична политика. 

ОПНИВЕИ има отворен характер и в десет годишният срок на действие ще се усъвършенства, допълва и променя в зависимост от новопостъпилите данни, инвестиционни намерения и финансови възможности. 

